AZ EURÓPAI PARLAMENT ÉS A TANÁCS 1435/2004/EK RENDELETE
(2004. június 22.)
a mezőgazdasági üzemek szerkezetére vonatkozó közösségi felmérések szervezéséről szóló 571/88/EGK tanácsi rendelet bővítés miatt szükségessé vált módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 285. cikke (1) bekezdésére,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia Európai Unióhoz történő csatlakozásáról szóló szerződésre és különösen annak 2. cikke (3) bekezdésére,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára és különösen annak 57. cikke (2) bekezdésére,
tekintettel a Bizottság javaslatára,
a Szerződés 251. cikkében megállapított eljárásnak megfelelően eljárva (1),
mivel:
(1)
Az 571/88/EGK rendelet (2) értelmében a tagállamok a felmerülő kiadásaik fedezésére - felmérésenként meghatározott maximális összegig - támogatásban részesülnek.
(2)
A mezőgazdasági üzemek szerkezetére vonatkozó felmérések elvégzése mind a tagállamok, mind a Közösség részéről jelentős költségvetési forrásokat igényel a közösségi intézmények információs igényeinek kielégítése céljából.
(3)
A Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozására tekintettel és abból a célból, hogy 2005-ben és 2007-ben felmérések készüljenek az ezekben az új tagállamokban található mezőgazdasági üzemek szerkezetéről, helyénvaló felmérésenként meghatározni a nyújtható maximális közösségi támogatást; ez a kiigazítás a csatlakozás miatt szükséges, és arról a csatlakozási okmány nem rendelkezett.
(4)
Ez a rendelet a program fennmaradó részére megállapítja azt a pénzügyi keretet, amely a költségvetési fegyelemről és a költségvetési eljárás fejlesztéséről szóló, az Európai Parlament, a Tanács és a Bizottság között 1999. május 6-án létrejött intézményközi megállapodás (3) 33. pontja szerint a költségvetési hatóság számára az éves költségvetési eljárás során elsődleges hivatkozási alapul szolgál,
ELFOGADTA EZT A RENDELETET:
1. cikk
Az 571/88/EGK rendelet a következőképpen módosul:
1.
A 14. cikk (1) bekezdésének első albekezdése a következő francia bekezdésekkel egészül ki:
„-
Málta esetében 25 000 euró,
-
Ciprus esetében 200 000 euró,
-
Észtország és Szlovénia esetében 500 000 euró,
-
Szlovákia esetében 700 000 euró,
-
a Cseh Köztársaság, Lettország és Litvánia esetében 1 100 000 euró,
-
Magyarország és Lengyelország esetében 2 000 000 euró.”
2.
A 14. cikk (1) bekezdésének harmadik albekezdése helyébe a következő rendelkezés lép:
„Az e program végrehajtásához szükséges pénzügyi keretet, beleértve az Eurofarm projekt irányításához szükséges előirányzatokat, a 2004-2006 közötti időszakra 43,7 millió euróban kell megállapítani.
A 2007-2009 közötti időszakra vonatkozó összeget a Bizottság javaslatára a 2007-ben kezdődő időszakra vonatkozó új pénzügyi terv alapján a költségvetési és jogalkotó hatóság rögzíti.
Az éves előirányzatokat a pénzügyi terv keretei között a költségvetési hatóság hagyja jóvá.”
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Az 1. cikk 1. pontja 2004. május 1-jétől alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. június 22-én.